I mere end en uge har to unge kvinder forsøgt at få folketingspolitikerne i tale om et kommende forbud mod at bære burka og niqab - det såkaldte tildækningsforbud.

Meryem og Sarah, der begge er HF-studerende, har kontaktet medlemmerne af Folketingets udlændinge- og integrationsudvalg, ligesom de har ringet og skrevet til politikere fra Liberal Alliance og Socialdemokratiet.

Men kun fire politikere vil mødes med de to kvinder, fordi de begge bærer niqab, fortæller de.

- Vi har lavet kampagnen ”kvinder i dialog”. Det har vi gjort, fordi vi gerne vil vise vores utilfredshed med den her lov, fortæller Meryem, der er 20 år gammel.

Læs også : Analytiker om burka-ballade: Regeringen må ned på knæ og bede

Politikere vil ikke tale med kvinderne

Loven hun omtaler er det udkast, som justitsminister Søren Pape Poulsen (K) præsenterede i denne uge, og som Dansk Folkeparti, Venstre og ministre fra Liberal Alliance støtter op om. Det vil forbyde tildækning af ansigtet med blandt andet burka og niqab i det offentlige rum, og straffe det med en bøde på mindst 1.000 kroner og op til 10.000 kroner ved gentagne overtrædelser.

Meryem har båret niqab i tre år, fortæller hun i radiomikrofonen i P1's ugentlige politiske magasin Slotholmen. Hendes øjne afslører, at hun taler, men munden kan man ikke ses gennem stoffet, der dækker den resterende del af ansigtet.

- Når vi tager initiativ til at tale med politikere, så gider de ikke tale med os.

- Vi prøver jo at komme i kontakt med dem oppe på borgen, men vi har bare indset, at mange af dem gerne vil snakke om os men ikke med os, siger hun.

Ser tildækning som positivt

De to kvinder har begge tilvalgt det at bære niqab senere i livet. Sarah gjorde det efter at have tænkt over sit liv.

- Jeg begyndte at tænke over: Jeg har mad på bordet og tag over hovedet, men følte inderst inde, der manglede noget.

Derfor begyndte hun at søge islam mere og mere.